Određen je istražni zatvor protiv 51-godišnjaka kojeg zagrebačko Općinsko državno odvjetništvo tereti da je prijetio novinarki Nove TV, nezadovoljan njezinim radom i prilogom emisije o njemu. Terete ga da je u srijedu oko 13,30 sati tijekom televizijskog snimanja, prilikom izlaska s adrese na kojoj živi na putu u javnobilježnički ured, novinarki prijetio s ciljem da je prestraši.

Okrivljenik je prema sumnjama tužiteljstva nastavio prijetiti novinarki na koju je i pljunuo u povratku iz javnobilježničkog ureda dok mu je ona hodajući ulicom sa snimateljem nastavljala postavljati pitanja. To je, navodi tužiteljstvo, izazvalo osjećaj uznemirenosti i bojazni za vlastiti život. Protiv osumnjičenika određen je istražni zatvor zbog opasnosti od ponavljanja nedjela, izvijestilo je u petak Državno odvjetništvo na svojim internetskim stranicama.

Hrvatsko novinarsko društvo (HND) ranije u petak osudilo je prijetnje smrću i pozive na nasilje prema novinarima i poručilo da od mjerodavnih institucija u svim takvim slučajevima očekuje hitno reagiranje po službenoj dužnosti.

Novinarki Emi Branici je osoba o kojoj je bila riječ u magazinu "Provjereno" Nove TV, nezadovoljna prilogom o sebi, poručila da će završiti kao pokojni Ivo Pukanić, što je nedvojbena prijetnja umorstvom, upozorava HND u priopćenju.